የአፍሪካ መንግስታት ለአየር ትራንስፖርት ትኩረት እንዲሰጡ ተጠየቀ
አዲስ አበባ፤ ሚያዚያ 15/2006 (ዋኢማ) – የአፍሪካን አገራት እርስ በርስና ከሌላው የዓለም ክፍል ጋር ለማገናኘት የአየር ትራንስፖርት ተኪ የሌለው በመሆኑ የአፍሪካ መንግስታት ለዘርፉ ልዩ ትኩረት መስጠት እንደሚኖርባቸው የኢትዮጵያ አየር መንገድ ጥሪ አቀረበ።የአየር መንገዱ ዋና ስራ አስፈጻሚ አቶ ተወልደ ገብረማሪያም ለዋልታ እንዳስታወቁት አፍሪካ የአየር ትራንስፖርትን ለማሳለጥና ትርፋማ ለማድረግ የጋራ የአቪየሽን ፖሊሲ ያስፈልጋታል።አፍሪካ የአየር ትራንስፖርቷን ለማሳደግ የአውሮፓ ሕብረትን አብነት መከተል ይኖርባታል ያሉት አቶ ተወልደ በአውሮፓ ሕብረት አባል አገራት የሚገኙ አየር መንገዶች በአባል አገራቱ ያለምንም ችግር መዘዋወር እንደሚችሉ ጠቁመዋል።እንድ አቶ ተወልደ ገለጻ አንዲት የአውሮፓ ሕብረት አባል አገር ከአውሮፓ ውጭ ከማንኛውም አገር ጋር የአየር ትራንስፖርት ስምምነት ከፈጸመች በዚሁ ስምምነት ሌሎች የሕብረቱ አባል አገራት በሙሉ የመጠቀም መብት አላቸው።እንደዚህ አይነቱ ነጻ የሆነ እንቅስቃሴ በአፍሪካ ባለመኖሩ በአየር መንገዶች ትርፋማነት ላይ የራሱ የሆነ አሉታዊ ተጽእኖ እንዳለውም አቶ ተወልደ ተናግረዋል። አቶ ተወልደ አያይዘውም ምንም እንኳን ከቻድ ወደ ፈረንሳይ የሚበር ዓለም አቀፍ አየር መንገድ የሌለ ቢሆንም የኢትዮጵያ አየር መንገድ ከአዲስ አበባ በቻድ  ወይም ካርቱም ፈረንሳይ መብረር ሲገባው የጋራ  የአቪየሽን ፖሊሲ ባለመኖሩ ምክንያት ይህንኑ አጋጣሚ መጠቀም አለመቻሉን ገልጸዋል።ለዘርፉ በብዙ የአፍሪካ አገራት ትኩረት ባለመሰጠቱ የተነሳ የገበያ መበጣጠስ፣  የአፍሪካ አገራት የአየር ትራፊክ ዝቅተኛ  ሆኗል፣ በርካታ የአየር መንገዶች እንዳይኖሩ ከማድረጉም በተጨማሪ በአፍሪካ አገራት መካከል ያለው የንግድ ዝውውር አስር በመቶ ብቻ እንዲሆን አድርጎታል ብለዋል ዋና ስራ አስፈጻሚው። አፍሪካ የመንገድም ሆነ የባቡር መገናኛ ያላደገባት አህጉር በመሆኗ የአየር ትራንስፖርት ብቸኛ አማራጭ መሆኑን  የገለጹት አቶ ተወልደ ይሁን እንጂ ዘርፉ መታገዝ ሲገባው በአንዳንድ  የአፍሪካ አገራት ከአልኮሆል በበለጠ መልክ ቀረጥ እንዲከፍል ይደረጋል ብለዋል።ዋና ስራ አስፈጻሚው አያይዘውም የአፍሪካ መንግስታት የአየር ትራንስፖርት እርስ በርሳቸውም ሆነ ከሌላው የዓለም ክፍል የሚያገናኛቸው በመሆኑ ለዘርፉ ትኩረት ሰጥተው አስፈላጊውን መሰረት ልማት እንዲያሟሉ  ጥሪ አቅርበዋል።ከዚህ አኳያ የኢትዮጵያ መንግስት ከፍተኛ በጀት በመመደብ 17 የአውሮፕላን ማረፊያዎችን የገነባ ሲሆን ከእነዚህ መካከል 15ቱ አስፋልት እንደሆኑ የገለጹት አቶ ተወልደ ይህ አይነት ተግባር በአብዛኛዎቹ የአፍሪካ አገራት እንደሌለ ገልጸዋል።የዘርፉን ችግሮች ለመቅረፍ እንዲቻል የአፍሪካ አገራት ከ20 ዓመታት በፊት የተስማሙበትን የጋራ ፖሊሲ ተግባራዊ ሊያደርጉ ይገባል ብለዋል ዋና ስረታ አስፈጻሚው።